AKT-EY-ministerineuvoston päätös N:o 6/95, tehty 20 päivänä joulukuuta 1995, 1 päivästä tammikuuta 1996 voimassa olevista siirtymätoimenpiteistä



Virallinen lehti nro L 327 , 30/12/1995 s. 0032 - 0032



AKT-EY-MINISTERINEUVOSTON PÄÄTÖS N:o 6/95, tehty 20 päivänä joulukuuta 1995, 1 päivästä tammikuuta 1996 voimassa olevista siirtymätoimenpiteistä (95/584/EY) AKT-EY-MINISTERINEUVOSTO, JOKA ottaa huomioon Loméssa 15 päivänä joulukuuta 1989 allekirjoitetun neljännen AKT-EY-yleissopimuksen, jäljempänä "yleissopimus", ja erityisesti sen 366 artiklan 1 ja 2 kohdan, sekä katsoo, että mainittu yleissopimus tehtiin kymmeneksi vuodeksi 1 päivästä maaliskuuta 1990; on kuitenkin määrätty mahdollisuudesta muuttaa sen määräyksiä voimassaoloajan puolivälissä toteutettavan tarkistuksen yhteydessä, tätä mahdollisuutta hyödynnettiin allekirjoittamalla 4 päivänä marraskuuta 1995 sopimus edellä mainitun yleissopimuksen muuttamisesta, ja olisi aiheellista antaa siirtymätoimenpiteinä sellaiset sopimuksen voimaantuloon saakka voimassa olevat määräykset, joiden nojalla tiettyjä yleissopimuksen muutoksia voitaisiin soveltaa ennakolta, ON PÄÄTTÄNYT SEURAAVAA: 1 artikla Seuraavia neljännen AKT-EY-yleissopimuksen muuttamista koskevan sopimuksen määräyksiä sovelletaan ennakolta 1 päivästä tammikuuta 1996: a) AKT-EY-yhteistyötä koskevat yhteistyön tavoitteisiin ja periaatteisiin sekä toimielimiin liittyvät yleiset määräykset, sellaisina kuin ne ovat ensimmäisen osan 1, 2 ja 5 luvussa, b) yhteistyön alueita koskevat määräykset, sellaisina kuin ne ovat toisessa osassa, c) kaupallista yhteistyötä koskevat määräykset, sellaisina kuin ne ovat kolmannen osan I osastossa, d) vientitulojen vakauttamisjärjestelmää koskevat määräykset, sellaisina kuin ne ovat kolmannen osan II osaston 1 luvussa ja liitteessä XLVI, e) ohjelmointia koskevat määräykset, sellaisina kuin ne ovat 281, 282, 283 ja 284 artiklassa, f) Etelä-Afrikan liittymistä koskeva 364 artikla, g) Somalian liittymistä koskeva 364 a artikla, h) yleissopimuksen olennaista osaa koskevien velvoitteiden täyttämättä jättämisen johdosta toteutettaviin toimenpiteisiin liittyvä 366 a artikla, i) alkuperätuotteiden käsitteen määritelmää ja hallinnollisen yhteistyön menetelmiä koskevat määräykset, sellaisina kuin ne ovat pöytäkirjassa N:o 1 sekä sen liitteissä, ottaen huomioon 1 päivästä tammikuuta 1996 sovellettavat tariffinimikkeistön mukautukset, j) naudan- ja vasikanlihaa koskevat määräykset, sellaisina kuin ne ovat pöytäkirjassa N:o 7, k) metsävarojen kestävää hoitoa koskevat määräykset, sellaisina kuin ne ovat pöytäkirjassa N:o 10. 2 artikla AKT-valtiot, jäsenvaltiot ja Euroopan yhteisö toteuttavat kukin osaltaan tämän päätöksen täytäntöön panemiseksi tarvittavat toimenpiteet. 3 artikla Neljännen AKT-EY-yleissopimuksen ensimmäisen rahoituspöytäkirjan mukaista rahoitusyhteistyön ja teknisen yhteistyön toteuttamista jatketaan samoin edellytyksin, joista on määrätty yleissopimuksen tekstissä ennen sen tarkistusta. Neljännen AKT-EY-yleissopimuksen ensimmäisen rahoituspöytäkirjan mukaista vientitulojen vakauttamisjärjestelmän toteuttamista soveltamisvuoden 1994 sekä aikaisempien soveltamisvuosien osalta jatketaan samoin edellytyksin, joista on määrätty yleissopimuksen tekstissä ennen sen tarkistusta. 4 artikla Tämä päätös tulee voimaan 1 päivänä tammikuuta 1996. Sitä sovelletaan, kunnes samoihin aloihin liittyvät uudet määräykset ovat tulleet voimaan. Sitä sovelletaan kuitenkin myös kyseisen ajankohdan jälkeen niihin tarkistetun yleissopimuksen allekirjoittaneisiin sopimuspuoliin, jotka siihen päivään mennessä eivät vielä ole tallettaneet ratifiointikirjaansa, kunnes tarkistettua yleissopimusta voidaan sen 360 artiklan 3 kohdan mukaan soveltaa näihin osapuoliin. Tehty Brysselissä 20 päivänä joulukuuta 1995. AKT-EY-ministerineuvoston puolesta J. L. DICENTA BALLESTER Puheenjohtaja